მაკფარლეინ ბერნეტი

სერ ფრენკ მაკფარლეინ ბერნეტი  (ინგლ. Sir Frank Macfarlane Burnet; დ. 3 ეკენია, 1899 — ღ. 31 მარაშინათუთა, 1985) — ავსტრალიარი ვირუსოლოგი დო იმუნოლოგი. შეძინილი იმუნოტოლერანტობაშ რკვიებაშ გეშა მიპალუ ნობელიშ პრემია ფიზიოლოგიაშ დო მედიცინაშ დარგის 1960 წანას. ბერნეტიქ აკიმუშუ კლონურ-სელექციური თეორია, მიოგორუ ჩეჩხური Q-შ დო ორნიტოზიშ გჷმმაჭანაფალეფს, გიმიგონჷ ბიოანალიზიშ მეთოდი გრიპიშ ვირუსიშ იზოლაციაშო დო კულტივირაფაშო, ეჭარუ გრიპიშ შტამეფიშ რეკომბინაცია, დანტკიცჷ ნამდა მიქსომატოზიშ ვირუსი ვარე ადამიერეფიშ ლახარაშ ბაძაძი. თეხანური გრიპიშ ვირუსიშ ვაქცინა გერსხილი რე ბერნეტიშ მენცარული რკვიებეფს.

დებადჷ ავსტრალიაშ ნოღა ტრარალგონის. გურაფულენდჷ მელბურნიშ უნივერსიტეტის. ახალნორდობაშე დეინტერესჷ ჩარლზ დარვინიშ იდეეფით. ბერნეტი დუდშე აგნოსტიკი დო უკულ ათეისტი რდჷ. სკეპტიკურო უჯინედჷ რელიგიას. ართი პერიოდის დაინტრესებული რდჷ კომუნიზმით ხოლო. 

1924 წანას მიპალუ მედიცინაშ დოქტორიშ ხარისხი მელბურნიშ უნივერსიტეტის დო 1928 წანას ფილოსოფიაშ დოქტორიშ (Ph.D) ხარისხი ლონდონიშ უნივერსიტეტის. 1920-იანი წანეფიშე ბერნეტი მუშენდჷ ვალტერ დო ელიზა ჰოლეფიშ ჯოხონობაშ ომედიცინე ინსტიტუტის დო 1944-1965 წანეფს რდჷ ჸათე ინსტიტუტიშ დირექტორი. 1965-1978 წანეფს ბერნეტი მუშენდჷ მელბურნიშ უნივერსიტეტის. ბერნეტი რდჷ ავსტრალიაშ მენცარობეფიშ აკადემიაშ ართ-ართი დუმარსხუაფალი დო რდჷ თიში პრეზიდენტი 1965-1969 წანეფს.

ლიტერატურა
 Fenner, Frank (1988). Sir Macfarlane Burnet, Scientist and Thinker. Brisbane: University of Queensland Press. 
 Sexton, Christopher (1991). The Seeds of Time: The Life of Sir Macfarlane Burnet. New York: Oxford.

რესურსეფი ინტერნეტის
 მაკფარლეინ ბერნეტი ენციკლოპედია ბრიტანიკას 
 მაკფარლეინ ბერნეტი Nobelprize.org-ის

კატეგორია:ავსტრალიარეფი
კატეგორია:ავსტრალიარი ვირუსოლოგეფი
კატეგორია:ნობელიშ პრემიაშ ლაურეატეფი
კატეგორია:ავსტრალიარი ნობელიშ პრემიაშ ლაურეატეფი
კატეგორია:ნობელიშ პრემიაშ ლაურეატეფი ფიზიოლოგიაშ დო მედიცინაშ დარგის